**Μάθημα 12**

**Διδασκαλία του γράμματος Δ, δ**

|  |
| --- |
| **Επίπεδο:** Α’ Τάξη**Θεματική ενότητα: Τα Χριστούγεννα και η Πρωτοχρονιά (Mάθημα 2ο )****Γράμματα: Δδ****Διάρκεια:** 2 ώρες |
| **Στόχοι μαθήματος:*** Να αναγνωρίζουν ακουστικά και να προφέρουν σωστά τον φθόγγο Δδ
* Να αναγνωρίζουν οπτικά και να γράφουν το μικρό και το κεφαλαίο γράμμα Δδ
* Nα χρησιμοποιούν κεφαλαίο γράμμα στα κύρια ονόματα.
* Να κατανοούν και να διαβάζουν λεξιλόγιο με τα γράμματα που έχουν ήδη διδαχθεί.
* Να κατανοούν και να χρησιμοποιούν το βασικό λεξιλόγιο
* Να έρθουν σε επαφή με τα έθιμα της Πρωτοχρονιάς στην Ελλάδα και την Κύπρο.

(δώρα, μελομακάρονα, κουραμπιέδες, βασιλόπιτα-φλουρί, γαλοπούλα) **Γραπτό λεξιλόγιο:** δώρο, Πρωτοχρονιά, δέκα, δασκάλα, δράκος, ποδήλατο**Λεξιλόγιο συλλαβισμού:** λεμονάδα, αχλάδι**Προφορικό λεξιλόγιο:** Άγιος Βασίλης , κάρτα, Καλή χρονιά, Πρωτοχρονιά, δώρο, γιορτή, βασιλόπιτα, δέντρο, γαλοπούλα **Προϋπάρχουσα γνώση:** δώρο, Άγιος Βασίλης, Καλή χρονιά, κάρτα, αριθμοί 1-10 |
| **Πορεία δραστηριοτήτων** | **Διδακτικά μέσα και υλικά/Οργάνωση τάξης-παιδιών:** |
| **Εισαγωγή (4 λεπτά):** Ο/Η εκπαιδευτικός καλωσορίζει τα παιδιά στην τάξη και παίρνει παρουσίες. Στη συνέχεια ρωτάει τα παιδιά πόσα παιδιά είναι στην τάξη (πόσα αγόρια/κορίτσια). Αφού απαντήσουν καλεί τα παιδιά να μετρήσουν μέχρι το 10. Τέλος τραγουδούν όλοι μαζί το τραγούδι της έναρξης (διασκευή: «Καλημέρα, τι κάνεις;»). | Παρουσιολόγιο |
| **Αφόρμηση – Προσανατολισμός – Επαναφορά προηγούμενης γνώσης** **(5 λεπτά):** Ο/Η εκπαιδευτικός παρουσιάζει στα παιδιά ένα πακέτο-έκπληξη και ρωτάει τα παιδιά να της πουν τι μπορεί να είναι. Τα παιδιά αναμένεται να απαντήσουν «δώρο» και η εκπαιδευτικός γράφει τη λέξη “δώρο” στον πίνακα. Στη συνέχεια καλεί τα παιδιά να κάνουν υποθέσεις για το ποιος το έφερε και γιατί. Αναμένεται να αναφερθούν λέξεις όπως: Χριστούγεννα, γενέθλια, γιορτή κλπ. Η εκπαιδευτικός ανοίγει το πακέτο και βγάζει από μέσα μια πρόσκληση για το πάρτι της Πρωτοχρονιάς. Η λέξη “Πρωτοχρονιά” γράφεται στον πίνακα και εξηγεί στα παιδιά, τι γιορτάζεται τη μέρα αυτή. (Πρώτη μέρα του χρόνου) | Πακέτο |
| **Δραστηριότητα 1 ( 10 λεπτά)**Στη συνέχεια ο/η εκπαιδευτικός λέει στα παιδιά ότι στην Κύπρο και την Ελλάδα ο Άγιος Βασίλης έρχεται την πρωτοχρονιά, τη μέρα που γιορτάζει, και δείχνει στα παιδιά την εικόνα του κειμένου με την Χαρά και τον Ηλία που είναι κάτω από το δέντρο και ανοίγουν τα δώρα. Τα παιδιά παρατηρούν την εικόνα και τους ζητά να πουν τι βλέπουν σε αυτή (δέντρο, δώρα, στολίδια, δράκο, ποδήλατο, τι ρούχα φορούν, τι χρώματα είναι, πόσα δώρα βλέπουν κ.τ.λ).Κάθε φορά που τα παιδιά αναφέρουν λέξεις από το λεξιλόγιο - στόχο (δώρο, δέκα, ποδήλατο, δράκος, στολίδια, δέντρο) η εκπαιδευτικός δείχνει την αντίστοιχη εικόνα και την τοποθετεί στον πίνακα. | Παρουσίαση pptΕικόνα κειμένουΕικόνες λεξιλογίου |
| **Δραστηριότητα 2 ( 8 λεπτά)**Στη συνέχεια ο/η εκπαιδευτικός δείχνει ξανά τις εικόνες-λέξεις, τις ονομάζει και ζητά από τα παιδιά να επαναλάβουν τις λέξεις. Ζητά από τα παιδιά να φτιάξουν ένα “τρενάκι λέξεων”. Τοποθετεί τις εικόνες τη μια δίπλα από την άλλη (προσθέτει μία-μία εικόνα κάθε φορά). Τα παιδιά θα πρέπει να επαναλαμβάνουν κάθε φορά από την αρχή την αλυσίδα λέξεων-εικόνων). | Καρτέλες λεξιλογίου (εικόνα και λέξη) |
| **Δραστηριότητα 3 (5 λεπτά)**Ακολούθως ο/η εκπαιδευτικός παίζει με τα παιδιά το παιχνίδι “Τι λείπει;”. Η εκπαιδευτικός ζητά από τα παιδιά να κλείσουν τα μάτια και κάθε φορά αφαιρεί μια καρτέλα από τον πίνακα. Στη συνέχεια ζητά από τα παιδιά να εντοπίσουν ποια εικόνα λείπει και να την ονομάσουν. |   |
| **Δραστηριότητα 4 ( 10 λεπτά)**Ο/Η εκπαιδευτικός δείχνει στα παιδιά μια εικόνα από ένα καλικάντζαρο/ξωτικό και τους λέει ότι έκανε μια λίστα με κάποια δώρα που θα δώσει σε κάποια παιδιά. Τους λέει ότι θα τους τα μοιράσει για να του πουν την γνώμη τους. Γράφει τη λέξη “Δώρα” (με κεφαλαίο Δ) στον πίνακα (Η λέξη υπάρχει ήδη στον πίνακα γραμμένη με μικρό δ).Ο/Η εκπαιδευτικός κρατάει ένα φάκελο με εικόνες από δώρα-πακέτα όπου πίσω από κάθε εικόνα δώρου έχει μια δεύτερη εικόνα ενός αντικειμένου με λεξιλόγιο που έχουν ήδη διδαχθεί, αλλά και το νέο λεξιλόγιο (π.χ: μολύβι, ποδήλατο, στολίδι, δράκο, παντελόνι, φούστα, μπουφάν, τσάντα, μήλο, κασετίνα).Ο/Η εκπαιδευτικός ζητά από τα παιδιά να κλείσουν τα μάτια για να δουν τι δώρο θα τους τύχει και τους μοιράζει τις καρτέλες. Τα παιδιά ανοίγουν τα μάτια τους και ο/η εκπαιδευτικός τους ζητά να ονομάσουν τι πήραν και αν τους αρέσει ή όχι για δώρο Πρωτοχρονιάς.  | Εικόνα καλικάτζαρου/ξωτικούΚάρτες δώρων (λεξιλόγιο) |
| **Δραστηριότητα 5 (7 λεπτά)**Στη σειρά ο/η εκπαιδευτικός κυκλώνει στις λέξεις δώρο και Δώρο τα Δ,δ και καλεί τα παιδιά να της πουν τον ήχο που κάνει το πρώτο γράμμα. Ο/Η εκπαιδευτικός γράφει ξανά στον πίνακα το κεφαλαίο και το μικρό Δ και ζητάει από τα παιδιά να της πουν με τι μοιάζουν (Τρίγωνο, πυραμίδα, φλαμίνγκο κλπ). Στη συνέχεια δείχνει την προτεινόμενη φορά του γράμματος Δ,δ και καλεί τα παιδιά να το γράψουν με το δάχτυλό τους με διαφορετικούς τρόπους στον αέρα, στο θρανίο, στην πλάτη του φίλου τους κ.λπ. |  |
| **Δραστηριότητα 6 ( 10 λεπτά)**Τότε ο/η εκπαιδευτικός προβάλει το κείμενο στον πίνακα και το διαβάζει. Ο/Η εκπαιδευτικός κάνει κάποιες ερωτήσεις κατανόησης του κειμένου και καλεί τα παιδιά να εντοπίσουν την απάντηση στο κείμενο (ολομέλεια). Ο/Η εκπαιδευτικός ζητά όλες τις λέξεις με το γράμμα Δδ. Κάθε φορά που βρίσκουν μια λέξη με αυτό το γράμμα, τοποθετεί μια καρτέλα με τη λέξη πάνω από τη λέξη του κειμένου με χρωματισμένο το γράμμα Δ. Ακολούθως, παίρνει όλες τις καρτέλες και τις τοποθετεί δίπλα από το κείμενο και ζητά από τα παιδιά να τις διαβάσουν ξανά**.** | Καρτέλες λέξεων με Δ,δ |
| **Δραστηριότητα 7 ( 5 λεπτά)**Στη συνέχεια ο/η εκπαιδευτικός τοποθετεί στον πίνακα τις εικόνες των λέξεων που περιέχουν «Δ,δ» και καλεί τα παιδιά να τοποθετήσουν/ενώσουν τις εικόνες με τις αντίστοιχες λέξεις που βρίσκονται στον πίνακα. | Εικόνες λεξιλογίουΚαρτέλες λεξιλογίου(δώρα, δέντρο, δράκος, ποδήλατο, δέκα, στολίδια) |
| **Δραστηριότητα 8 ( 10 λεπτά)**Τα παιδιά παίρνουν το φύλλο εργασίας και χρωματίζουν και στο δικό τους κείμενο όλα τα «Δ,δ» και συμπληρώνουν την άσκηση γραφής.  | Φύλλο εργασίας |
| **Δραστηριότητα 9 ( 20 λεπτά):** **\*υποσημείωση: Αν δεν υπάρχει χρόνος το υλικό αυτό μπορεί να χρησιμοποιηθεί την τελευταία μέρα μαθημάτων για πιο λεπτομερή αναφορά στα έθιμα των Χριστουγέννων/Πρωτοχρονιάς.**Ακολούθως ο/η εκπαιδευτικός ρωτάει τα παιδιά αν στο σπίτι τους έχουν φτιάξει ή θα φτιάξουν κάποια γλυκά για τις γιορτές. Στη συνέχεια, βγάζει από το κουτί εικόνες με μελομακάρονα και κουραμπιέδες. Εξηγεί στα παιδιά πως είναι τα γλυκά που παραδοσιακά φτιάχνουμε και τρώμε κατά τη διάρκεια των γιορτών των Χριστουγέννων και της Πρωτοχρονιάς. Ακολούθως ο/η εκπαιδευτικός βγάζει από το κουτί την εικόνα μιας γαλοπούλας και ρωτάει τα παιδιά αν ξέρουν τι είναι. Αναμένεται να αναφέρουν ότι φτιάχνουν γαλοπούλα τα Χριστούγεννα. Η εκπαιδευτικός λέει στα παιδιά ότι είναι ένα έθιμο που έχουμε εδώ και αρκετά χρόνια και στην Ελλάδα και την Κύπρο. Έτσι εντοπίζονται οι ομοιότητες στα έθιμα μεταξύ Αγγλίας και Ελλάδας/Κύπρου. Στη συνέχεια ο/η εκπαιδευτικός δείχνει τη βασιλόπιτα και λέει ότι αυτό το κέικ κρύβει κάτι ξεχωριστό και πως το τρώμε την Πρωτοχρονιά. Ρωτάει τα παιδιά να του/της πουν αν ξέρουν τι κρύβει. Αν δεν το γνωρίζουν, του αναφέρει πως μέσα στο κέικ βρίσκεται κρυμμένο ένα νόμισμα - φλουρί και πιστεύεται ότι όποιος το βρει είναι ο τυχερός της χρονιάς. Η εκπαιδευτικός εξηγεί στα παιδιά με τη βοήθεια εικόνων ότι αυτό το έθιμο ξεκίνησε από τα πολύ παλιά χρόνια με τον Άγιο Βασίλειο και λέει την ιστορία του Αγίου Βασιλείου. (Αναφέρει τη Βασιλειάδα και το θαύμα με το μοίρασμα των κοσμημάτων). Στη συνέχεια δείχνει την εικόνα του Αγίου Βασιλείου και του Άγιου Βασίλη με τα κόκκινα ρούχα και τις αντιπαραβάλλει. Τέλος λέει ότι αφότου κοπεί η βασιλόπιτα, μετά τα μεσάνυχτα, λέμε μια ευχή και ρωτάει τα παιδιά αν ξέρουν ποια είναι αυτή. | Εικόνες παραδοσιακών φαγητών και γλυκών: μελομακάρονα, κουραμπιέδες, γαλοπούλα, βασιλόπιταΕικόνα Άγιου Βασίλη (με κόκκινη στολή) και Αγίου Βασιλείου |
| **Δραστηριότητα 10 ( 20 λεπτά):** **\*υποσημείωση: Αν δεν υπάρχει χρόνος η δραστηριότητα αυτή μπορεί να γίνει την τελευταία μέρα μαθημάτων.** Η εκπαιδευτικός βάζει στα παιδιά να ακούσουν το τραγούδι και εντοπίζουν τις τρεις ευχές. Αφού τις εντοπίσουν τις γράφει στον πίνακα Χρόνια Πολλά, Χαρούμενα Χριστούγεννα, Καλή Πρωτοχρονιά και τους ζητά να τις επαναλάβουν. Γίνεται συμπλήρωση του φύλλου εργασίας | <https://www.youtube.com/watch?v=NTxK8wt8UCY>Φύλλο εργασίας Δ,δ  |
| **Κλείσιμο (6 λεπτά):**Τα παιδιά παίζουν μια εκδοχή του παιχνιδιού “1,2,3 έτοιμη φωτογραφία” όπου η εντολή που θα δίνεται από όποιον τα φυλάει θα είναι μια ευχή “Καλή Πρωτοχρονιά” ή “Καλά/Χαρούμενα Χριστούγεννα” ή “Χρόνια πολλά”. Τα υπόλοιπα παιδιά στέκονται στη γραμμή τερματισμού. Το παιδί που τα φυλάει στέκεται σε μία απόσταση από αυτά και έχει γυρισμένη την πλάτη του προς τα παιδιά. Το παιδί αυτό λέει μια ευχή με γυρισμένη την πλάτη. Μόλις πει την ευχή πρέπει να γυρίσει πολύ γρήγορα και να κοιτάξει τα παιδιά τα οποία θα πρέπει να “παγώσουν” και να μην κινούνται, να γίνουν δηλαδή αγάλματα. Σκοπός του παιχνιδιού είναι τα παιδιά να ακουμπήσουν το παιδί που τα φυλάει και να τρέξουν πίσω στη γραμμή τερματισμού χωρίς να τα αγγίξει το παιδί που φυλάει.Το παιχνίδι αυτό μπορεί να παιχτεί έξω από την τάξη στην αυλή, εάν υπάρχει δυνατότητα αν δεν το επιτρέπει ο χώρος της τάξης. Εναλλακτικά τα παιδιά μπορεί να παγώνουν σε μια θέση και να παίρνουν πόζες. Αν το παιδί κινηθεί και “χάσει” τα παιδιά μπορούν να λένε ξανά την ευχή και να μπουν ξανά στο παιχνίδι. |  |